text: [{"text_idx": "#000008", "text": "TUJOKELEI myaka mityetye kumeso kwa Ezela kwenda mu Yelusalema. Modekai ne Eseta i Bene Isalela bale\u0304mekibwe mu bulopwe bwa Peleshia. Eseta i mukaja mulopwe, mwanabo Modekai nandi ye wa bubidi mu lupusa lwa mulopwe. Tutalei mobyapityila."}, {"text_idx": "#000009", "text": "Bambutwile ba Eseta abafu aye ukidi mwanuke, ino Modekai wamulela. Ahaswelusa mulopwe wa Peleshia udi na njibo mu kibundi kya Shushane, ne Modekai i umo wa mu bengidi bandi. Difuku dimo, Vashiti mukaja mulopwe kamuko\u0304kelepo, penepo mulopwe watonge mwana-mukaji ungi ekale ke wandi mukaji. Uyukile mwana-mukaji waatonga? Eyo, i Eseta nsongwakaji mupopoke."}, {"text_idx": "#000010", "text": "Ubamone yeu mwana-mulume wa kibengo ufukatyilwa na bantu\u2019u? I Hamane. I muntu mule\u0304me mu Peleshia. Hamane usaka Modekai, omwene ushikete koku\u2019u, amufukatyile. Ino Modekai wapele. Wamone amba kufukatyila muntu mubi nenki ke biyampepo. Hamane wakalabala. Tala byaalonga."}, {"text_idx": "#000012", "text": "Modekai watompola pa kwivwana uno mwanda. Watume musapu kudi Eseta\u2019mba: \u2018Lombola ne kudidila mulopwe etupandije.\u2019 Papo mu Peleshia, i kijila kumona mulopwe shi kakwityilepo. Ino Eseta waenda\u2019ko pakubulwa kwitwa. Mulopwe watambika Eseta mukombo wandi wa nsahabu, kino kilongwa kishintulula\u2019mba kafwaninwepo kwipaibwa. Eseta waendela mulopwe ne Hamane bidibwa bivule. Kwine\u2019kwa mulopwe waipangula Eseta amulombole kyasaka kwadi i kika. Eseta wanena kumulombola\u2019kyo shi aye ne Hamane abaiya ku bidibwa bikwabo bya kesha."}, {"text_idx": "#000013", "text": "Abo ku bidibwa, Eseta wasapwila mulopwe\u2019mba: \u2018Ami ne bantu bami tusa kwipaibwa.\u2019 Mulopwe wakalabala. Waipangula\u2019mba: \u2018I ani ukutyile nkuku ya kulonga kyakyo?\u2019"}, {"text_idx": "#000015", "text": "Papo mulopwe wakalabela\u2019ko bininge. Wanena kwipaya Hamane. Kupwa, mulopwe watu\u0304la Modekai ke wa bubidi kupwa aye mwine. Penepo Modekai watu\u0304dija\u2019ko kijila kipya kilomba Bene Isalela balwile bu\u0304mi bwabo mu difuku dyobadi ba kwipaibwa. Modekai byaikala muntu mule\u0304me, bantu bavule abakwasha Bene Isalela, kadi abaku\u0304lwa ku balwana nabo."}, {"text_idx": "#000016", "text": "Mukanda wa mu Bible wa Eseta."}]